Samuel Puusaar

Samuel Puusaar (kodanikunimega Sulev Puusaar; sündinud 14. novembril 1963 Pärnus) on endine EAÕK vaimulik, alates 2001. aastast skismaatilise Püha Platoni ja Püha Issidori Õigeusu Vennaskonna üks juhte. Alates 2016. aastast on ta avalikkuses ennast tutvustanud kui Tartu Nõid.

Elulugu

Ta lõpetas 1986. aastal Tartu Riikliku Ülikooli. Hiljem omandas vaimulikuhariduse Ameerika Ühendriikides New Yorgi osariigis tegutsevas Püha Vladimiri Õigeusu Teoloogilises Seminaris, mille lõpetas 1996. aastal magistrikraadiga (Master of Divinity).Vabariigi Valimiskomisjoni veebileht Vaadatud 13. juunil 2008.

Pöördunud Eestisse tagasi, määrati ta Eesti Apostlik-Õigeusu Kiriku Tartu Püha Aleksandri koguduse preestriks. 

Puusaarest kujunes Eesti Apostlik-Õigeusu Kiriku täielikku iseseisvust taotleva leeri juht, kes vastustas kiriku viimist Konstantinoopoli patriarhi jurisdiktsiooni ja välismaist päritolu piiskopi kirikupeaks saamist. Nii keeldus ta koos Gabriel Keresega tunnistamast metropoliidina märtsis 1999 EAÕK kirikukongressil sellele ametikohale valitud kreeka päritolu Nice'i piiskoppi Stefanust.Villu Päärt. Eesti õigeusukiriku vaimulikud sõja äärel Postimees, 8. märts 1999.

Nad korraldasid oma kongressi, mis muu hulgas valis Puusaare Tartu ja kogu Lõuna-Eesti piiskopiks. Piiskopiks Puusaart pühitsetud ei ole ja väidetavalt on ta ka seda ise Pereraadio eetris tunnistanud.Johannes Keskküla. Arukalt, kuid autult. Tartu Postimees, 15. oktoober 1999.

Kasvavate vastuolude tõttu tagandas EAÕK metropoliit Stefanus detsembris 1999 Puusaare EAÕK vaimuliku seisusest. Selle otsuse kinnitas ka Konstantinoopoli patriarhi Bartholomeos I juhitud kirikukohus. Puusaare leer heitis vastusena kirikust välja Stefanuse.Tiina Kuuler. Valga preester jäi kiriku ukse taha SL Õhtuleht, 21. detsember 1999.

21. detsembril 1999, nädal pärast Puusaare EAÕK vaimuliku kohalt tagandamist, toimus Tartus Aleksandri kiriku juures ajakirjanduses laialt kajastamist leidnud konflikt. Politsei ja turvafirma ESS ei lubanud metropoliit Stefanuse käsul Puusaarel kirikusse siseneda.Madis Jürgen. Miks loobib munk hullunult vett? Eesti Ekspress, 1. märts 2001. Kirikuuksed pitseeriti kinni.Tiina Kuuler. Preester magab kuuse all SL Õhtuleht, 24. detsember 1999. 

Kuigi Puusaar ja tema pooldajad peavad ennast tõeliseks Eesti Apostlik-Õigeusu Kirikuks, ei ole neil võimalik selle nime all tegutseda. Tulenevalt sellest registreeriti 2001. aastal Püha Platoni ja Püha Issidori Õigeusu Vennaskond, mille juhatuse liikmeteks said Samuel Puusaar ja Gabriel Keres. 

Oktoobris 1999 osales Puusaar Isamaaliidu kandidaadina Tartu linnas kohalike omavalitsuste valimistel.

Alates 2016. aastast on Puusaar end avalikkuses esitlenud kui Tartu Nõid.Eesti Nõidade Liit (vaadatud 16.03.2017) Selle nime all osales ta ka 15. juulil 2016 Kihnu konverentsil.Nõiad: Tehke parem aborti, sest rasedad ja lapsed põlevad põrgus! Õhtuleht, 23. juuli 2016.

Viited

Välislingid
 Samuel Puusaar. Kogudused valitsuse jalus Õhtuleht.ee, 8. mai 2000
 Samuel Puusaar. Riigi õigeusuprojekti fiasko Õhtuleht.ee, 1. august 2008
 Õigeusukirikust tagandatud vaimulikud tõstsid mässu Eesti Päevaleht, 18. detsember 1999
 Tiina Kuuler. Õigeusu preestrid protestivad Õhtuleht.ee, 18. detsember 1999
 Tiina Kuuler. Preester magab kuuse all Õhtuleht.ee, 24. detsember 1999
 Madis Jürgen. Miks loobib munk hullunult vett? Eesti Ekspress, 1. märts 2001

Kategooria:Eesti õigeusu vaimulikud
Kategooria:Tartu Ülikooli filoloogiateaduskonna vilistlased
Kategooria:Sündinud 1963